CELEX: 52021PC0152
Language: sl
Date: 2021-03-31
Title: Predlog IZVEDBENI SKLEP SVETA o dovolitvi Hrvaški, da uporabi davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES

EVROPSKA KOMISIJA
            Bruselj, 31.3.2021
            COM(2021) 152 final
            2021/0075(NLE)
            Predlog
            IZVEDBENI SKLEP SVETA 
            o dovolitvi Hrvaški, da uporabi davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               
                  Obdavčitev energentov in električne energije v Uniji ureja Direktiva Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                     1
                   (v nadaljnjem besedilu: direktiva o obdavčitvi energije ali Direktiva).
               
               
                  V skladu s členom 19(1) in določbami Direktive, zlasti iz členov 5, 15 in 17, lahko Svet na predlog Komisije kateri koli državi članici soglasno dovoli, da uvede nadaljnje izjeme ali znižanja glede stopnje obdavčitve zaradi upoštevanja posebnih politik.
               
               
                  V skladu z Izvedbenim sklepom Sveta 2014/921/EU z dne 16. decembra 2014
                     2
                   je Hrvaška že dobila dovoljenje za uporabo davčne oprostitve za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES.
               
               
                  Cilj tega predloga je podaljšati to dovoljenje, kot je zahtevala Hrvaška, glede na to, da je sedanje odstopanje prenehalo veljati 19. decembra 2020. Namen te oprostitve je zmanjšati stroške za pravne osebe, registrirane za izvajanje dejavnosti odstranjevanja min, in s tem pospešiti te dejavnosti ter prispevati k izvajanju politike za humanitarno razminiranje na Hrvaškem.
               
               
                  Dejavnosti odstranjevanja min se izvajajo v skladu z mednarodno Konvencijo o prepovedi uporabe, kopičenja zalog, proizvodnje in prenosa protipehotnih min in o njihovem uničenju (Ottawska konvencija, 1998), mednarodno Konvencijo o kasetnem strelivu, podpisano v Oslu leta 2018, ki prepoveduje vsakršno uporabo, proizvodnjo, prenos in kopičenje zalog kasetnega streliva ter vzpostavlja okvir za sodelovanje in pomoč pri čiščenju miniranih območij, ter hrvaškim zakonom o razminiranju (OG 110/15, 118/18 in 98/19).
               
               
                  V skladu s členom 5 Ottawske konvencije je Republika Hrvaška leta 2018 predložila drugi zahtevek za podaljšanje roka za odstranjevanje min. Zahtevek je bil odobren na sedemnajstem zasedanju držav pogodbenic Konvencije, za dokončanje dejavnosti odstranjevanja min pa je zdaj določen nov rok 1. marec 2026.
               
               
                  V skladu s podaljšanjem roka za odstranjevanje min in z dopisom z dne 18. septembra 2020 so hrvaški organi Komisijo obvestili, da nameravajo davčno oprostitev za plinsko olje, ki se uporablja za delovanje strojev za humanitarno razminiranje, podaljšati do 19. decembra 2026. Dodatne informacije so bile podane v dopisih z dne 13. oktobra 2020 in 6. novembra 2020.
               
               
                  Namen hrvaških organov je v skladu s členom 19 Direktive 2003/96/ES še naprej uporabljati davčno oprostitev za plinsko olje, ki se uporablja za delovanje strojev za humanitarno razminiranje.
               
               
                  Zahtevano obdobje veljavnosti odstopanja je od 19. decembra 2020, da se zagotovi kontinuiteta z veljavnim odstopanjem, do 19. decembra 2026, kar je znotraj najdaljšega dovoljenega obdobja iz člena 19 direktive o obdavčitvi energije.
               
               
                  Cilj ukrepa, ki ga bo uporabila Hrvaška, je spodbuditi hitrejše čiščenje domnevnih minskih polj ter sprostiti kmetijska zemljišča in gozdove, tako da postanejo znova dostopni za gospodarske dejavnosti. Pričakuje se tudi, da bo imel ukrep neposreden pozitiven vpliv na življenje in zdravje ljudi na območjih, kontaminiranih z minami in neeksplodiranimi eksplozivnimi sredstvi.
               
               
                  Ukrep vključuje oprostitev plačila trošarine za plinsko olje, ki se uporablja za delovanje strojev za humanitarno razminiranje območij, kontaminiranih z minami, in sicer tako, da se oprostitev odobri samo pravnim subjektom, registriranim za odstranjevanje min. Ukrep se izvaja z uporabo vračila plačane trošarine. Stroji, ki bodo uporabljali plinsko olje, oproščeno plačila trošarin, bodo razvrščeni glede na njihov namen, delovna orodja in način delovanja. Pristojni oddelki Hrvaškega centra za razminiranje bodo nadzorovali in vodili evidenco delovanja strojev. Poleg tega bo obstajal poseben obrazec za vsak stroj, v katerem se bodo za vsak dan beležili število ur delovanja, učinkovitost in poraba goriva. Ob koncu projekta bo upravljavec odstranjevanja min predložil obrazec za vračilo trošarine za svoje stroje, uporabljene na območju, in mu priložil dnevnik za vsak stroj. V skladu s svojo splošno odgovornostjo za spremljanje izvajanja zakonodaje o trošarinah bo davčna uprava ministrstva za finance na podlagi informacij o območju, kjer poteka odstranjevanje min, opravljala sistematične preglede goriva, uporabljanega v strojih za razminiranje.
               
               
                  Glede na podatke, ki so jih predložili hrvaški organi, na Hrvaškem obstaja 44 pooblaščenih pravnih subjektov s 43 stroji, ki se uporabljajo za humanitarno razminiranje. Vendar pa ni mišljeno, da bi bil ukrep omejen zgolj na te akreditirane upravljavce, ampak se bo v prihodnosti uporabljal za vse nove akreditirane upravljavce in stroje za odstranjevanje min, ki se bodo lahko uporabljali za ta namen. Hrvaški center za razminiranje akreditira in vodi evidenco vseh novih strojev za odstranjevanje min, namenjenih za humanitarno razminiranje.
               
            
            
               Brez uporabe ukrepa bodo upravljavci opreme za odstranjevanje min, ki imajo dovoljenje za izvajanje dejavnosti odstranjevanja min na ozemlju Hrvaške, morali plačati nacionalno trošarinsko stopnjo za plinsko olje, ki se uporablja kot pogonsko gorivo, ki znaša 3 060 HRK na 100 litrov (približno 404 EUR na podlagi menjalnega tečaja 1 EUR = 7,5630 HRK na dan 1. oktobra 2020) in se uporablja za pogonska goriva ter stacionarne motorje, težke stroje in vozila, namenjena uporabi izven javnih cest (člen 8(2)(b), (c) in (d) direktive o obdavčitvi energije). Časovno omejena davčna oprostitev bi upravljavcem omogočila znižanje stroškov dejavnosti odstranjevanja min za omejeno časovno obdobje, s čimer se ustvarja spodbuda za krepitev njihovega dela v obdobju uporabe ukrepa. To bo pospešilo proces odstranjevanja min. Upravičenci ukrepa so pravne osebe, ki jim je bilo izdano dovoljenje ministrstva za notranje zadeve za dejavnosti odstranjevanja min v skladu z zakonom o razminiranju (OG 110/15, 118/18 in 98/19) in imajo stroje, akreditirane v skladu z Odlokom o tehničnih zahtevah in ugotavljanju skladnosti strojev, ki se uporabljajo v dejavnostih humanitarnega razminiranja (OG 53/07, 39/11 in 57/13).
            
            
               
                  Hrvaška je zahtevala, da se dovoljenje odobri za obdobje od 19. decembra 2020 do 19. decembra 2026, brez prekinitve sedanjega odstopanja in v okviru najdaljšega dovoljenega obdobja, določenega v členu 19(2) Direktive.
               
            
            
               •Skladnost z veljavnimi predpisi s področja zadevne politike
            
            
               
                  Obdavčitev plinskega olja, ki se uporablja za industrijske in komercialne namene, ureja Direktiva 2003/96/ES, zlasti člen 8. Členi 5, 15 in 17 določajo možnost, da države članice uporabijo različne stopnje obdavčitve, vključno z izjemami in zmanjšanji, za nekatere uporabe plinskega olja. Vendar te določbe kot take ne predvidevajo davčne oprostitve za plinsko olje, ki se uporablja za delovanje strojev za humanitarno razminiranje.
               
            
         
         
            
               Določbe iz direktive o obdavčitvi energije
            
            
               
                  Ocena ukrepa v skladu s členom 19 Direktive 2003/96/ES
               
               
                  Prvi pododstavek člena 19(1) Direktive se glasi: 
               
               
                  Razen določb prejšnjih členov, zlasti členov 5, 15 in 17, lahko Svet, na predlog Komisije, državi članici soglasno dovoli uvedbo nadaljnjih izjem ali znižanj zaradi upoštevanja posebnih politik.
               
               
                  Možnost, da se uvede ugodna davčna obravnava za plinsko olje, ki se uporablja za delovanje strojev za humanitarno razminiranje, se lahko predvidi v skladu s členom 19 Direktive, saj je njegov namen omogočiti državam članicam, da uvedejo nadaljnje izjeme ali znižanja zaradi upoštevanja posebnih politik. 
               
               
                  Hrvaška je zahtevala, da se ukrep uporablja 6 let, kar je najdaljše obdobje, ki ga dovoljuje člen 19(2). To obdobje je v skladu z mednarodnimi zavezami Hrvaške, da zaključi dejavnosti odstranjevanja min.
               
               
                  Vendar pa odstopanje ne bi smelo ogroziti prihodnjega razvoja obstoječega pravnega okvira ter bi moralo upoštevati prihodnji pregled direktive o obdavčitvi energije in možnost, da Svet sprejme pravni akt na podlagi predloga Komisije za spremembo direktive o obdavčitvi energije. Ta pregled sledi oceni direktive o obdavčitvi energije
                     3
                   in sklepom Sveta o okviru EU za obdavčitev energije z dne 28. novembra 2019
                     4
                  . Svet je v svojih sklepih Komisijo pozval, naj analizira in oceni možnosti, da bi pravočasno objavila predlog za revizijo direktive o obdavčitvi energije, in naj posebno pozornost nameni področju uporabe Direktive, najnižjim stopnjam ter posebnim znižanjem in oprostitvam davkov. 
               
            
            
               Čeprav se zdi v teh razmerah ustrezno, da se zahtevek za dovoljenje odobri za zahtevano obdobje, bi morala biti veljavnost odstopanja odvisna od začetka uporabe splošnih določb v zvezi s to zadevo pred 19. decembrom 2026.
            
            
            
               
                  Pravila o državni pomoči
               
               
                  Hrvaški organi nameravajo uporabiti davčno oprostitev za plinsko olje, ki se uporablja za delovanje strojev za humanitarno razminiranje, tako da povrnejo vso trošarino vsakemu registriranemu upravljavcu, udeleženemu v dejavnostih odstranjevanja min. Hrvaški organi trdijo, da ukrep ne pomeni državne pomoči. Ta predlog ne posega v nobeno oceno ukrepa na podlagi pravil o državni pomoči. Poleg tega predlog izvedbenega sklepa Sveta ne posega v obveznost države članice, da zagotovi skladnost s pravili o državni pomoči.
               
            
            
               •Skladnost z drugimi politikami Unije
            
            
               
                  Zdravstvena in okoljska politika
               
               
                  Zahtevani ukrep se nanaša predvsem na zdravstveno in okoljsko politiko EU do te mere, da bo pripomogel k hitrejšemu zmanjšanju območij Republike Hrvaške, kontaminiranih z minami, ki predstavljajo nevarnost za življenje in zdravje ljudi, domačih živali in prostoživečih živali. Cilji, ki jih je treba doseči s tem ukrepom, so regionalne in sektorske narave, saj so območja, ki jih je treba razminirati, v različnih regijah Republike Hrvaške, sektorja, na katera se ukrep nanaša, pa sta kmetijstvo in gozdarstvo. Uporaba ukrepa ima neposredne pozitivne vplive na varovanje življenja in zdravja ljudi na območjih, kontaminiranih z minami in neeksplodiranimi eksplozivnimi sredstvi.
               
               
                  Prometna politika
               
               
                  Ukrep je omejen na plinsko olje, ki se uporablja v akreditiranih namenskih strojih, zasnovanih in izdelanih posebej za čiščenje miniranih območij, in je poleg tega omejen na območja Republike Hrvaške, kontaminirana z minami. Omeniti je treba tudi, da teh strojev ni mogoče uporabiti za nobeno vrsto prevoza na javnih cestah.
               
               
                  Notranji trg in poštena konkurenca
               
               
                  V opisanih okoliščinah se zdi ukrep sprejemljiv tudi z vidika pravilnega delovanja notranjega trga in potrebe po zagotavljanju poštene konkurence. Sprejemljiv je zlasti zato, ker ne bo dajal prednosti določenim podjetjem pred drugimi, saj se bo uporabljal za vsa podjetja, ki sodelujejo pri humanitarnem razminiranju na Hrvaškem. Ukrep zaradi svoje posebne narave in omejenosti na območja Republike Hrvaške, kontaminirana z minami, tudi ne bo vplival na trgovino znotraj EU.
               
               
                  Zato je mogoče ugotoviti, da je ukrep združljiv z zdravstveno, okoljsko, prometno in konkurenčno politiko Unije.
               
               
                  Zaradi obdobja, za katero se predlaga podaljšanje odobritve za uporabo davčne oprostitve, je malo verjetno, da se bo analiza iz prejšnjih odstavkov spremenila pred datumom izteka ukrepa.
               
            
         
         
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               
                  Člen 19 Direktive Sveta 2003/96/ES.
               
            
            
               •Subsidiarnost (za neizključno pristojnost) 
            
            
               
                  Področje posredne obdavčitve, ki ga obravnava člen 113 PDEU, samo po sebi ni v izključni pristojnosti Evropske unije v smislu člena 3 PDEU.
               
               
                  Vendar ima Svet v skladu s členom 19 Direktive 2003/96/ES v okviru sekundarne zakonodaje izključno pristojnost, da državam članicam dovoli uporabo nadaljnjih izjem ali znižanj v smislu navedene določbe. Zato države članice ne morejo prevzeti te naloge Sveta. Posledično se načelo subsidiarnosti za ta izvedbeni sklep ne uporablja. V vsakem primeru pa tega dokumenta v skladu s Protokolom št. 2 k Pogodbama ni treba posredovati nacionalnim parlamentom za preverjanje skladnosti z načelom subsidiarnosti, saj ne gre za osnutek zakonodajnega akta.
               
            
            
               •Sorazmernost
            
            
               
                  Predlog je v skladu z načelom sorazmernosti. Davčna oprostitev ne presega tega, kar je potrebno za doseganje zadevnega cilja.
               
            
            
               •Izbira instrumenta
            
            
               
                  Predlagani instrument je izvedbeni sklep Sveta. Člen 19 Direktive 2003/96/ES določa le to vrsto ukrepa.
               
            
            
               3.REZULTATI NAKNADNIH OCEN, POSVETOVANJ Z DELEŽNIKI IN OCEN UČINKA
            
            
               •Naknadne ocene/preverjanja primernosti obstoječe zakonodaje
            
            
               
                  Za ta ukrep ni potrebna ocena obstoječe zakonodaje.
               
            
            
               •Posvetovanja z deležniki
            
            
               
                  Ta predlog temelji na zahtevi Hrvaške in zadeva le to državo članico.
               
            
            
               •Zbiranje in uporaba strokovnih mnenj
            
            
               
                  Strokovno mnenje ni bilo potrebno.
               
            
            
               •Ocena učinka
            
            
               
                  Ta predlog se nanaša na dovoljenje posamezni državi članici na njeno zahtevo in ne zahteva ocene učinka.
               
               
                  V Republiki Hrvaški je še vedno 295,9 km² območij, za katera se sumi, da so na njih minska polja, kar zadeva 50 mest in občin v 8 okrožjih. Na ta območja je prepovedan vsak vstop in gibanje po njih.
               
            
         
         
            
               
                  Sedanje dejavnosti odstranjevanja min izvaja 617 odstranjevalcev min, upravljavcev lokacij in podpornega osebja, ki so zaposleni v 44 pooblaščenih pravnih subjektih za odstranjevanje min. Dejavnosti odstranjevanja min se izvajajo z uporabo 43 posebej zasnovanih strojev za odstranjevanje min.
               
               
                  Informacije, ki jih je predložila Hrvaška, kažejo na to, da bo ukrep imel omejen učinek na davčne prihodke. Hrvaški organi ocenjujejo, da bodo skupni davčni izdatki ukrepa znašali 3 199 475 HRK (približno 423 043 EUR) za skupno šestletno trajanje ukrepa.
               
               
                  Hrvaška pričakuje, da bo ukrep pozitivno vplival na uspešno in pravočasno dokončanje dejavnosti odstranjevanja min z zmanjšanjem operativnih stroškov gospodarskih subjektov, ki sodelujejo pri dejavnostih odstranjevanja min.
               
            
            
               •Primernost in poenostavitev ureditve
            
            
               
                  Ukrep ne predvideva poenostavitve. Je rezultat zahtevka Hrvaške in zadeva le to državo članico.
               
            
            
               •Temeljne pravice
            
            
               
                  Ukrep ne vpliva na temeljne pravice.
               
            
            
               4.PRORAČUNSKE POSLEDICE
            
            
               
                  Ta ukrep ne povzroča finančne ali administrativne obremenitve za Unijo. Zato predlog ne vpliva na proračun Unije.
               
            
            
               5.DRUGI ELEMENTI
            
            
               •Načrti za izvedbo ter ureditev spremljanja, ocenjevanja in poročanja
            
            
               
                  Načrt za izvedbo ni potreben. Ta predlog se nanaša na dovoljenje za davčno oprostitev za posamezno državo članico na njeno lastno zahtevo. Dovoljenje je odobreno za omejeno obdobje do 19. decembra 2026. Ukrep je mogoče oceniti v primeru zahtevka za podaljšanje po preteku obdobja veljavnosti.
               
            
            
               •Obrazložitveni dokumenti (za direktive)
            
            
               
                  Za predlog niso potrebni obrazložitveni dokumenti o prenosu. 
               
            
            
               •Natančnejša pojasnitev posameznih določb predloga
            
            
               
                  Člen 1 določa, da bo Hrvaški dovoljeno uporabiti davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES.
               
               
                  S členom 2 se dovoljenje odobri z učinkom od 19. decembra 2020, da se zagotovi kontinuiteta z veljavnim Izvedbenim sklepom Sveta 2014/921/EU, do 19. decembra 2026, kot je zahtevala Hrvaška, kar je najdaljše dovoljeno obdobje šestih let, določeno v Direktivi.
               
            
            
               2021/0075 (NLE)
            
            
               Predlog
            
            
               IZVEDBENI SKLEP SVETA
            
         
         
            
               o dovolitvi Hrvaški, da uporabi davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije
                  5
                in zlasti člena 19 Direktive,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Z Izvedbenim sklepom Sveta 2014/921/EU
                  6
                je bilo Hrvaški dovoljeno, da do 19. decembra 2020 uporablja davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES.
            
            
               (2)Hrvaška je 18. septembra 2020 zaprosila za dovoljenje, da za plinsko olje, ki se uporablja za delovanje strojev za humanitarno razminiranje, še naprej uporablja davčno oprostitev za obdobje od 19. decembra 2020 do 19. decembra 2026. Hrvaška je 13. oktobra 2020 in 6. novembra 2020 na zahtevo Komisije predložila dodatne informacije v podporo svojemu zahtevku.
            
            
               (3)Hrvaška želi z davčno oprostitvijo, ki jo namerava uporabiti, pospešiti razminiranje preostalih območij, kontaminiranih z minami, v različnih regijah. Ukrep bi imel neposreden pozitiven vpliv na življenje in zdravje ljudi v navedenih regijah.
            
            
               (4)Ukrep bi moral biti omejen na akreditirane namenske stroje, zasnovane in izdelane posebej za čiščenje miniranih območij.
            
            
               (5)Ukrep bi moral biti omejen na območja, kontaminirana z minami, na ozemlju Hrvaške.
            
            
               (6)Ukrep bi se moral uporabljati za vse upravljavce, ki sodelujejo pri humanitarnem razminiranju na Hrvaškem, zato noben posamezen upravljavec, ki pri tem sodeluje, ne bo deležen gospodarske prednosti.
            
            
               (7)Zato je ukrep sprejemljiv z vidika pravilnega delovanja notranjega trga in potrebe po zagotovitvi poštene konkurence ter je združljiv z zdravstveno, okoljsko, energetsko in prometno politiko Unije.
            
            
               (8)Vsako dovoljenje, odobreno na podlagi člena 19(1) Direktive 2003/96/ES, je strogo časovno omejeno. Da bi zadevnim gospodarskim upravljavcem zagotovili zadostno stopnjo gotovosti in dovolj časa, da zaključijo proces razminiranja kontaminiranih območij, bi se moralo dovoljenje podeliti za obdobje šestih let.
            
            
               (9)Da bi zagotovili pravno varnost gospodarskim upravljavcem, vključenim v dejavnosti odstranjevanja min, in da bi se izognili morebitnemu povečanju upravnega bremena zaradi sprememb veljavne davčne stopnje, bi Hrvaška morala imeti možnost, da brez prekinitve uporabi davčno oprostitev za plinsko olje, ki se uporablja za delovanje strojev za humanitarno razminiranje. Zahtevano dovoljenje bi bilo zato treba izdati z učinkom od 19. decembra 2020, da se neprekinjeno sledi prejšnjim ureditvam na podlagi Izvedbenega sklepa 2014/921/EU.
            
            
               (10)Ta sklep ne posega v uporabo pravil Unije o državni pomoči –
            
            
               SPREJEL NASLEDNJI SKLEP: 
            
            
               Člen 1
            
            
               Hrvaški se dovoli, da izvzame iz obdavčitve plinsko olje, ki se uporablja za delovanje strojev za humanitarno razminiranje na njenem ozemlju. Ukrep je omejen na akreditirane namenske stroje, zasnovane in izdelane posebej za čiščenje miniranih območij.
            
            
               Člen 2
            
         
         
            
               Ta sklep se uporablja od 19. decembra 2020 do 19. decembra 2026.
            
            
               Če Svet na podlagi člena 113 ali katere koli druge ustrezne določbe Pogodbe o delovanju Evropske unije določi splošne predpise o davčnih ugodnostih za humanitarno razminiranje, se ta sklep preneha uporabljati na dan začetka uporabe navedenih splošnih predpisov.
            
            
            
               Člen 3
            
            
               Ta sklep je naslovljen na Hrvaško.
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 283, 31.10.2003, str. 51.
               
               
                  
                     (2)
                  
                        UL L 363, 18.12.2014, str. 50.
               
               
                  
                     (3)
                  
                        SWD(2019) 329 final.
               
               
                  
                     (4)
                  
                        Sklepi Sveta z dne 28. novembra 2019, 14608/19, FISC 458. 
               
               
                  
                     (5)
                  
                        UL L 283, 31.10.2003, str. 51.
               
               
                  
                     (6)
                  
                        Izvedbeni sklep Sveta 2014/921/EU z dne 16. decembra 2014 o dovolitvi Hrvaški, da uporabi davčno oprostitev za plinsko olje, ki se uporablja za delovanje strojev za humanitarno razminiranje, v skladu s členom 19 Direktive 2003/96/ES (UL L 363, 18.12.2014, str. 150).